Beri sinar baharu kepada pengusaha
SIBU: Keputusan Kerajaan menerusi Jawatankuasa Pengurusan Bencana Negeri (JPBN) Sarawak membenarkan salon dan kedai gunting rambut beroperasi semula mulai 9 Jun ini telah memberikan sinar kelegaan kepada para pengusaha dalam industri tersebut. Pengerusi Persatuan Salun Rambut Sibu, Alex Ting berkata, beliau akan memastikan semua ahli persatuan mematuhi prosedur operasi standard (SOP) yang telah ditetapkan oleh kerajaan semasa menjalankan operasi mereka. “Keputusan kerajaan adalah berita gembira buat kami selepas diarah tutup sementara berikutan penguatkuasaan Perintah Kawalan Pergerakan (PKP) sejak 18 Mac lalu,” jelasnya. Katanya, walaupun hanya perkhidmatan gunting rambut sahaja dibenarkan, namun ia sudah memadai buat mereka. “Apa yang penting, kerajaan telah memberikan lampu hijau untuk membenarkan perniagaan kita beroperasi semula,” ujarnya. JPBN Sarawak, baru-baru ini memutuskan untuk membenarkan semua kedai gunting rambut di dan salun rambut di Sarawak membuka semula beroperasi mulai Selasa. Timbalan Ketua Menteri yang juga Pengerusi JPBN Sarawak, Datuk Amar Douglas Uggah Embas berkata, hanya perkhidmatan gunting rambut sahaja dibenarkan membuka semula operasi. Oleh Akun Giman 
See author's posts
